1.4 Gjeldende regelverk 1.4.1 Ufaglært arbeidskraft De sentrale bestemmelsene når det gjelder ufaglært utenlandsk arbeidskraft, er:  • Sesongarbeidstillatelse (utlendingsforskriften § 5 tredje ledd bokstav a) som kan gis til utlending som skal arbeide innen typisk sesongregulert virksomhet eller i forbindelse med ordinær ferieavvikling. Slik tillatelse kan gis for inntil tre måneder per kalender- år, men kan i ekstraordinære tilfeller forlenges med inntil én måned. Ny sesongarbeidstillatelse kan gis etter seks måneders opphold utenfor riket.    • ”Barents-tillatelse”, dvs. arbeidstillatelse til ufaglært russer fra Barentsregionen for arbeid i næring som er fastsatt av Kommunal- og regionaldepartementet i samråd med Utenriksdepartementet og Arbeids- og administrasjonsdepartementet. Slik tillatelse kan gis for inntil ett år (utlendingsforskriften § 5 første ledd bokstav c). Ny tillatelse kan gis etter to års opphold utenfor riket. Per i dag kan slik tillatelse gis for arbeid i fiskeindustrien i Troms og Finnmark fylker.